b'\n_START_ARTICLE_\nRytmikorjaamo\n_START_PARAGRAPH_\nRytmikorjaamo eli Rytmis on Sein\xc3\xa4joella, Etel\xc3\xa4-Pohjanmaalla Vaasantien varressa sijaitseva rock-henkinen klubi, jonka toimintaa pit\xc3\xa4\xc3\xa4 yll\xc3\xa4 Sein\xc3\xa4joen el\xc3\xa4v\xc3\xa4n musiikin yhdistys, Selmu ry. Kiinteist\xc3\xb6n ostivat vuonna 2008 Botnia Kiinteist\xc3\xb6t Oy:lt\xc3\xa4 Selmu (omistus 28,3\xc2\xa0%) ja lis\xc3\xa4ksi Sein\xc3\xa4joen kaupunki yhdess\xc3\xa4 Sein\xc3\xa4joen Teknologiakeskus Oy:n kanssa (yhteisomistusosuus 71,7\xc2\xa0%). Rytmikorjaamolla on aktiivista musiikkitoimintaa l\xc3\xa4pi vuoden. Siell\xc3\xa4 my\xc3\xb6s j\xc3\xa4rjestet\xc3\xa4\xc3\xa4n useita muita tapahtumia kuten esimerkiksi kokouksia, teatteriesityksi\xc3\xa4, messuja ja n\xc3\xa4yttelyit\xc3\xa4. Se toimii tiiviiss\xc3\xa4 yhteisty\xc3\xb6ss\xc3\xa4 alueen muiden klubien ja baarien kanssa, ja sit\xc3\xa4 onkin luonnehdittu joskus muun muassa \xe2\x80\x9dSein\xc3\xa4joen Tavastiaksi\xe2\x80\x9d. Rytmikorjaamon varikkoaluetta ja rakennusta on remontoitu Rytmikorjaamo-hankkeen hengess\xc3\xa4 uuteen uskoon. Tavoitteena on kehitt\xc3\xa4\xc3\xa4 Sein\xc3\xa4joen kulttuuritoimintaa ja rakentaa Rytmikorjaamosta taiteen, kulttuurin ja erityisesti rytmimusiikin osaamiskeskus. Samassa kiinteist\xc3\xb6ss\xc3\xa4 toimii my\xc3\xb6s Louhimo, joka on Sein\xc3\xa4joen kaupungin kulttuuritoimen hallinnoima Sein\xc3\xa4joen seutukunnan lasten ja nuorten rytmimusiikkiverkosto.\n_START_SECTION_\nHistoriaa\n_START_PARAGRAPH_\nRytmikorjaamon tilat sijaitsevat vanhassa rakennuksessa, joka on toiminut ennen Sein\xc3\xa4joen postiautovarikkona, jota nime\xc3\xa4 siit\xc3\xa4 yh\xc3\xa4 viel\xc3\xa4 joskus k\xc3\xa4ytet\xc3\xa4\xc3\xa4nkin. Provinssirockin esiintymislavoja on my\xc3\xb6s s\xc3\xa4ilytetty sen tiloissa. Postiautovarikon klubitoimitilat avattiin 26. helmikuuta 2006 ja viel\xc3\xa4 my\xc3\xb6hemmin samana vuonna klubi sai nimekseen Rytmikorjaamo.\n_START_SECTION_\nMuuta\n_START_PARAGRAPH_\nRytmikorjaamon kiinteist\xc3\xb6n Vaasantien varressa sijaitsevan tontin pinta-ala on noin 20\xc2\xa0000 neli\xc3\xb6t\xc3\xa4. Tontilla sijaitsevat 7\xc2\xa0703 kerrosneli\xc3\xb6metrin varikkorakennus, pienempi asuinrakennus ja 304 neli\xc3\xb6n varastorakennus. Rakennusoikeutta alueella on k\xc3\xa4ytt\xc3\xa4m\xc3\xa4tt\xc3\xa4 viel\xc3\xa4 noin 6\xc2\xa0000 kerrosneli\xc3\xb6t\xc3\xa4. Jatkossa Varikkorakennukseen sijoittunee lis\xc3\xa4\xc3\xa4 luovan toimialan ja rytmimusiikin yritystoimintaa sek\xc3\xa4 my\xc3\xb6s tutkimus- ja koulutustoimintaa.'